**RÖVID HÍREK**

December 9-én **Szent Miklós küldötte** járt ajándékaival templomunkban. December 16-án vendégünk volt a papnövendékek **Szent Damján Kórus**a, december 23-án pedig az **Érpataki Asszonykórus** kántált nálunk. Velük együtt tartottuk meg a **Nyugdíjasok Karácsonyá**t. Isten fizesse meg mind a vendéglátásban, mind a karácsonyfák beállításában jeleskedők áldozatát.

December 25-én az ünnepi Szent Liturgiát követően színvonalas **karácsonyi műsor**t adtak hittanosaink. Köszönet érte a gyerekeknek, s felkészítőjüknek, Giliga Istvánné tanárnőnek, valamint a beregdaróci és érpataki betlehemest megidéző felnőtteknek.

December 30-án tartotta első közösségi rendezvényét a Kertvárosi Egyházközség Sportegyesülete, a **KEREK SE**. A több mint negyven résztvevővel zajlott remek hangulatú **családi sportdélután** Kondra Norbertet, az egyesület alelnökét dicséri.

December 31-én, **Szilveszter estéjé**n hálát adtunk az elmúlt év kegyelmeiért, és a parókián örömmel koccintottunk az új esztendőre.

\* \* \*

A 2013-as évre is kiadtuk egyházközségünk **képes falinaptár**át. A naptár egy példányát minden kertvárosi görögkatolikus család számára **ajándék**ba adjuk. Bízunk benne, hogy az ajándék naptárral nemcsak az idő felelős megélését segítjük, hanem személyre szóló szeretetünket is érzékeltetni tudjuk általa. Fogadják jó szívvel! Templomunk képei otthonuk faláról is köszönjenek vissza; kísérje hétköznapjaikat a jövő esztendőben is ikonjaink látványa, papjuk imádsága, közösségük szeretete. – A naptárat a templomban, illetve a parókián lehet átvenni. Örömmel vennénk ugyanakkor, ha ajándék gyanánt másutt élő családtagjaik, rokonaik, ismerőseik számára vásárolnának is az egyházközségi naptárból. Ára január 6-tól 300.- forint.

\* \* \*

Január 26-án, szombaton lesz a hagyományos **Görögkatolikus Farsangi Bál** a Bujtosi Szabadidő Csarnokban, amelyre jegyek 1.500.- Ft-os áron igényelhetők. Ez a bál immár évtizede a kedves találkozások, a kellemes és igényes szórakozás lehetősége; szeretettel ajánlom minden korosztály figyelmébe. – Akik igényelnek belépőt, a parókián jelentkezzenek, vagy Hamza Bertalan gondnok úrnál iratkozzanak fel. Jegyhez jutni csak a parókiákon keresztül lehet.

\* \* \*

Görögkatolikus Parókia, 4400 Nyíregyháza, Legyező u. 3.

[www.kertvarosigorogok.hu](http://www.kertvarosigorogok.hu)

Tel. 42/341-257; **30/415-50-92**; E-mail: [obbagyl@upcmail.hu](mailto:obbagyl@upcmail.hu)

Felelős kiadó: Dr. Obbágy László parókus

A KERTVÁROSI

GÖRÖG KATOLIKUS EGYHÁZKÖZSÉG ÉRTESÍTŐJE

**LEGYEZŐ**

2013. január

**„MÚLTAMAT… JELENEMET… JÖVŐMET…”**

Az új esztendő kezdetén évről évre felidézem magamban Pio atya eligazító újévi imádságát: „Múltamat irgalmadnak adom át; jelenemet szeretetednek szentelem; jövőmet gondviselésedre bízom.”

Az elmúlt évet örömeivel és bánataival, személyes bűneimmel és Isten kegyelméből végbevitt kevés jótettemmel együtt, mindenestül átadom Annak, Akitől kaptam. Hálával mindazért, amit megélhettem; bűnbánattal amiatt, amit rosszul tettem vagy amit elmulasztottam; s a legmélyebb bizalommal, mert tudom: amit az irgalmas és emberszerető Istennek ajánlok, a legjobb helyen van.

Jelenemet a szeretetnek – az Isten és embertársaim iránti szeretetnek – szentelem. Ez a „mindennél magasztosabb út” – szeretném hát lépteimet idén az eddiginél is komolyabban ezen az úton járni. Tudva: „szóljak bár emberek vagy angyalok nyelvén, ha szeretet nincs bennem, csak zengő érc vagyok vagy pengő cimbalom.”

Jövőmet is az Úrra, az ő gondviselő szeretetére bízom. „Ne félj, mert megváltottalak, neveden szólítottalak, enyém vagy.” A szeretet Istene a tenyerén hordoz. Előfordul persze, hogy átesek egyik tenyeréből a másikba – és ezt néha zuhanásként, traumaként élem meg. Hitemben azonban tudom: nincs olyan – bármily drága – biztosítási forma, ami a gondviselő Istenbe vetett bizalmamat felülírhatná

Nem volt könnyű esztendőnk, és 2013 sem ígérkezik annak. Hogy erőt gyűjts hozzá, Testvérem, fogadd ajándékként Pio atya fohászát. Tekints vissza, nézd mádat, s kezdd az induló évet is imával: „Múltamat irgalmadnak adom át; jelenemet szeretetednek szentelem; jövőmet gondviselésedre bízom.”

**VÍZKERESZT**

Egyik városunkban néhány éve meghalt egy kéthónapos csecsemő. Elkékült a szája, levegő után kapkodott és megfulladt. Methemoglobinémia. Teájához, tápszeréhez a kerti kút nitrátos vizét használták. – „De hiszen mi is azon nőttünk fel a testvéreimmel!” – kesergett az édesanyja. Csakhogy azóta az ország vízadó rétegeinek nagy része ihatatlanná szennyeződött.

A zempléni falucska patakvizéből gyerekkorunkban inni lehetett – ma lajtoskocsi hordja fel az ivóvizet a faluba.

A Föld városlakóinak 37%-a, a vidékiek 78%-a egészségre ártalmas, fertőzött vizet iszik. Sok helyütt kilométereket kényszerülnek gyalogolni az emberek a csomagolt ivóvízért.

Egyre inkább a bőrünkön érezzük: a víz – élet.

Vízkereszt, Urunk keresztelkedésének ünnepén a víz a Szentháromságban egy Isten megjelenésének, megnyilvánulásának szimbóluma. Amikor Jézus bemerül a Jordán vizébe, mintegy átjárja az egész mindenséget, hogy jelenlétével megváltoztassa, világosságával megvilágosítsa azt. Ahová Jézus belép, megszenteltetik az élet. Az egész lét – vagyis minden: a víz, a tűz, a búzamag, a mező lilioma, az olaj, a kenyér, a bor, a természet, az egész világ – Isten jelenlétét tükrözi. Észrevesszük-e, felismerjük-e Őt, aki ma is ebben a világban mutatja meg magát, ma is ebben a világban akar találkozni az emberrel? Meg tudjuk-e őrizni ezt a világot olyan helynek, ahol Istennel ma is találkozni lehet?

Templomainkban nyilvános vízszentelést végzünk; falvainkban itt-ott még manapság is kimegyünk a patakokhoz, a kutakhoz megszentelni a vizeket. A látszólag régies, sokak által már megmosolygott szokásoknak egyre fájóbb az aktualitásuk, hiszen a pusztuló, szennyezett vizek mögött környezetünk, megsebzett bolygónk egyéb sebei is fölsejlenek. Az Isten üzenetére figyelve bizony látnunk kell, hogy az ember halálos bűne versenyfutása önmagával, amely a technológia fejlesztésével önmaga pusztulását gyorsítja és segíti elő, és az embert vakká teszi minden igazi értékkel szemben. Jaj hát annak, aki poshadt állóvízből itatja nyáját, s nem az Élő Vizek Forrásához vezeti!

Krisztus megszenteli a vizeket, megszenteli a világot, a természetet, szolgái által megszenteli hajlékainkat. Szenteld meg, Urunk, emberi természetünket is, mert rajtunk múlik, hogy ez a világ megmarad-e olyan helynek, ahol Veled ma is, továbbra is találkozni lehet.

Adj tiszta szívet és tiszta vizet. Ma sincs frappánsabb istenérv, mint a pohár víz, amelyet a szomjazónak nyújtunk – de korántsem mellékes és nem kevésbé evangéliumi feladat, hogy az a pohár víz tiszta s egészséges legyen.

**KERTVÁROSI JANUÁRUNK**

**Vízkereszt ünnepkörében**, január 6. és február 1. között örömmel keresem fel mindazokat, akiknek lelki igénye **hajlékaik megszentelése** és a lelkipásztorral való személyes kapcsolat megerősítése. A szentelmény áldása mellett alkalom a **házszentelés** arra is, hogy a parókus személyesebben megismerje a rábízottakat, mindazokat, akikért Isten előtt felelősséggel tartozik. A házszentelést személyesen, telefonon (06-30/415-50-92), ímélen ([obbagyl@upcmail.hu](mailto:obbagyl@upcmail.hu)), illetve az előtérbe kitett lapokon lehet kérni.

**Ilyen még nem volt!**

Igazi téli közösségi programként hagyományos **disznóvágás**ra és **disznótor**ra hívunk mindenkit a parókia udvarára és hittantermébe, január 19-én reggel ½ 8-ra. Érdeklődőket és segítőket egyaránt örömmel várunk! A disznótoros ebédet 13 órára tervezzük. Az étkezés a 12 éven aluli hittanosok számára ingyenes, a nagyobb gyerekek 400, a felnőttek 500 forintért ebédelhetnek.

**2013. január 20-26.** között szokás szerint megtartjuk a Krisztus-hívők egységéért végzett **ökumenikus imahét** alkalmait kertvárosi templomainkban. Ilyenkor egymás istentiszteletein imádkozunk együtt, és egymás lelkipásztorainak igehirdetéseit hallgatjuk meg. Gyűljünk össze minél többen a hét folyamán, hiszen tanúságtételünk Krisztus Urunk evangéliumáról csak úgy lehet hiteles a világ előtt, ha megosztottságunk közepette legalább őszinte szívvel keressük a Krisztus-követők egységét. Akik átérzik szívük mélyén, hogy **imádságunkkal varrunk egy öltést Krisztus sokfelé szakított köpönyegén,** azokat örömmel várjuk ezekre az imádságos találkozásokra. Pontos program a templomok hirdetőtábláin olvasható majd.

Mivel Gyertyaszentelő Boldogasszony ünnepe (február 2.) szombati napra fog esni, szertartási rendünk szerint a **Halottak Emlékezete** (amelyet többnyire Halottak Szombatjának nevezünk) kivételesen csütörtökre kerül előre. Így tehát az idei első megemlékezésre (hramotára) **január 31-én** kerül sor.

A házszentelések időszaka miatt januárban **felnőtt katekézis** nem lesz; a következő összejövetelt február 6-án tartjuk. **Lelki fejlődés**ünk komolyan vétele és az egyházunk tanításában való elmélyülés mellett **tanítványi tapasztalat**aink megosztása és a **keresztény közösség** megélése is célja ezeknek az alkalmaknak. Nyitott szívvel hívjuk és várjuk mindazokat, akik ezt a célt magukénak tekintik.

Előretekintés: Terveink szerint **Egyházközségi Képviselőtestület**ünk idei első gyűlését február 3-án, vasárnap délután tartjuk.